作者:李白
標題:贈張相鎬二首
內容:神器難竊弄，天狼窺紫宸。六龍遷白日，四海暗胡塵。昊穹降元宰，君子方經綸。澹然養浩氣，欻起持大鈞。秀骨象山嶽，英謀合鬼神。佐漢解鴻門，生唐為後身。擁旄秉金鉞，伐鼓乘朱輪。虎將如雷霆，總戎向東巡。諸侯拜馬首，猛士騎鯨鱗。澤被魚鳥悅，令行草木春。聖智不失時，建功及良辰。醜虜安足紀，可貽幗與巾。倒瀉溟海珠，盡為入幕珍。馮異獻赤伏，鄧生倏來臻。庶同昆陽舉，再睹漢儀新。昔為管將鮑，中奔吳隔秦。一生欲報主，百代思榮親。其事竟不就，哀哉難重陳。臥病宿松山，蒼茫空四鄰。風雲激壯志，枯槁驚常倫。聞君自天來，目張氣益振。亞夫得劇孟，敵國空無人。捫蝨對桓公，願得論悲辛。大塊方噫氣，何辭鼓青蘋。斯言倘不合，歸老漢江濱。本家隴西人，先為漢邊將。功略蓋天地，名飛青雲上。苦戰竟不侯，富年頗惆悵。世傳崆峒勇，氣激金風壯。英烈遺厥孫，百代神猶王。十五觀奇書，作賦淩相如。龍顏惠殊寵，麟閣憑天居。晚途未雲已，蹭蹬遭讒毀。想像晉末時，崩騰胡塵起。衣冠陷鋒鏑，戎虜盈朝市。石勒窺神州，劉聰劫天子。撫劍夜吟嘯，雄心日千里。誓欲斬鯨鯢，澄清洛陽水。六合灑霖雨，萬物無凋枯。我揮一杯水，自笑何區區。因人恥成事，貴欲決良圖。滅虜不言功，飄然陟蓬壺。惟有安期舄，留之滄海隅。